মেট্রোয় ফের বিভ্রাট! ব্লু লাইনের আংশিক পরিষেবা বন্ধ, কখন চালু পরিষেবা?

কলকাতা: ফের মেট্রো (Kolkata Metro) বিভ্রাটে নাকাল কলকাতাবাসী। মঙ্গলবার সকাল সাড়ে সাতটা নাগাদ হঠাৎই বন্ধ হয়ে যায় ব্লু লাইনের (Blue Line) একটি বড় অংশের পরিষেবা। ব্যস্ত অফিস টাইমে মেট্রো না পেয়ে চূড়ান্ত সমস্যায় পড়েন হাজার হাজার যাত্রী। মেট্রো সূত্রে জানা গিয়েছে, মহানায়ক উত্তমকুমার স্টেশন (Uttam Kumar Metro) থেকে ময়দান (Maiden) পর্যন্ত মেট্রো পরিষেবা (Metro Service) সম্পূর্ণভাবে বন্ধ রাখা হয় বিদ্যুৎ সংযোগে ত্রুটির কারণে।

সকালবেলা স্টেশনে পৌঁছেই বিপাকে পড়েন যাত্রীরা। মেট্রোর তরফে শুধু ঘোষণা করা হয়, ‘অনিবার্য কারণবশত’ উত্তমকুমার থেকে ময়দান পর্যন্ত পরিষেবা বন্ধ। কেন এই বিভ্রাট, কতক্ষণ পরিষেবা বন্ধ থাকবে—তা নিয়ে প্রথমদিকে কোনও স্পষ্ট তথ্য দেওয়া হয়নি। ফলে যাত্রীদের মধ্যে চরম বিভ্রান্তি তৈরি হয়।

আরও পড়ুন: মকর সংক্রান্তিতে কনকনে শীত! কলকাতায় ১১°, জেলায় ৭°

যদিও শহিদ ক্ষুদিরাম থেকে মহানায়ক উত্তমকুমার পর্যন্ত এবং দক্ষিণেশ্বর থেকে ময়দান পর্যন্ত মেট্রো পরিষেবা স্বাভাবিক ছিল। তবে মাঝের গুরুত্বপূর্ণ অংশ বন্ধ থাকায় ব্লু লাইনের কার্যত মেরুদণ্ড ভেঙে পড়ে। বহু যাত্রী প্ল্যাটফর্মেই দাঁড়িয়ে অপেক্ষা করতে থাকেন। কেউ কেউ আবার অপেক্ষা না করে অন্য যানবাহনের খোঁজে বেরিয়ে পড়েন।

প্রায় এক ঘণ্টা পর মেট্রো কর্তৃপক্ষ জানায়, বিদ্যুৎ সংযোগে বিপত্তির জেরেই এই সমস্যা। জানা যায়, রবীন্দ্র সদন থেকে নেতাজি ভবনের মধ্যে চলাচলের সময় সুড়ঙ্গের ভিতরে আচমকাই বিদ্যুৎ সংযোগ বিচ্ছিন্ন হয়ে যায়। সেই সময় ট্রেনে থাকা সকল যাত্রীকে নিরাপদে নেতাজি ভবন স্টেশনে নামিয়ে আনা হয়। এরপরই ওই অংশে পরিষেবা বন্ধ রাখার সিদ্ধান্ত নেওয়া হয়।

শেষ পর্যন্ত সকাল ৮টা ৪৬ নাগাদ ব্লু লাইনের পরিষেবা ফের স্বাভাবিক হয়। তবে ততক্ষণে অফিসযাত্রী, স্কুল-কলেজ পড়ুয়া ও নিত্যযাত্রীরা ভোগান্তির শিকার। কেউ চড়া দামে ক্যাব বুক করেন, কেউ বা ঠাসাঠাসি বাসে উঠে কোনওরকমে গন্তব্যে পৌঁছন। সব মিলিয়ে ফের একবার মেট্রো বিভ্রাটে দিন শুরু হল যাত্রীদের চরম দুর্ভোগে।